Di foundin a Ruom kiah chek op bai aakialaji, bot chadishanal tuori an dong bai di hienshent Ruoman dehself explien di hoerlies ischri a deh siti chuu lejin ah mit. Di muos famiilia a demaya mit, ah praps di muos fiemos a aal Ruoman mit, a di tuori bout Ramiulos ah Riimos, di tuindem uu eh-sokl bai wah shii-wulf, aroun 753 BK. Dis ya tuori eh-afi rikansail wid aneda chadishan, set ina hoerlia taim, di wan we eh-ab di Chuojan Waar (aroun 1180 BK) rifiujii Enias exkiep gaa Itali ah foun di lain a Ruoman chuu ih son Iulos, di niemsiek a di Juulio-Klaadian dainasti.